Source: http://scripta.kotus.fi/visk/sisallys.php?p=254
Timestamp: 2020-07-05 11:44:19+00:00

Document:
VISK - § 254 ri-sanojen koostumus ja merkitys; suppea potilas-tyyppi
SISÄLLYS > SANAT > Nominijohdokset > Verbikantaiset substantiivijohdokset > Tekijännimet > kaappa-ri, vet-uri, pot-ilas > § 254 ri-sanojen koostumus ja merkitys; suppea potilas-tyyppi
Johdin ‑(U)ri liittyy niin verbi- kuin nominikantoihinkin, yleisimmin AA-supistumaverbeihin. Verbikantaisia (U)ri-johdoksia on n. 130 sanakirjalekseemiä, nominikantaisia (» § 195) vajaat viisikymmentä. Verbikantaiset (U)ri-johdokset ovat yleensä tekijän tai välineen nimityksiä. Johdostyyppi ei ole produktiivinen siten kuin jA-johdokset (» § 252), eikä (U)ri-johtimella juurikaan muodosteta tilapäisiä tai uusia johdoksia.
Johdin ‑(U)ri liittyy verbin kaksitavuiseen (vahvaan) vokaalivartaloon. Supistumavartaloihin liittyy johtimen variantti ‑Uri tai ‑ri, muihin lähes poikkeuksetta ‑Uri. Vartalon lyhyt loppuvokaali katoaa Uri-johtimen edeltä (pett-uri, im-uri); supistumavartalon loppuvokaali katoaa Uri-johtimen ja lyhenee ri-johtimen edellä (leik-k‑uri, ryövä-ri). Yksitavuiseen kantaan liittyy m(A)-aines ennen (U)ri-johdinta (ui-ma-ri, pui-m-uri).
(U)ri-johdoksen ilmaisema tekijä on usein ihminen (a–c), harvoin muu elollinen olio (ravuri, kuhnuri). Ihmistarkoitteisista (U)ri-johdoksista monet ovat arkityylisiä tai puhekielisiä (b) taikka sävyltään negatiivisia, vähätteleviä tai muuten affektisia (c). Ihmistä tarkoittavat uudismuodosteet ovat mahdollisia etenkin vierasperäisistä supistumaverbeistä, esim. bodari, golffari, lobbari.
ajuri, kaappari, karkuri, kulkuri, leipuri, maalari, soturi, taituri
duunari, hoituri, liftari, rahtari, rokkari, suhari, tiskari
huijari, hurmuri, juomari, kaahari, kiskuri, lintsari, loikkari, pelkuri, peluri, petturi, pinnari, pyrkyri, rikkuri, syömäri, sähläri, trokari, tuhlari
Myös eloton tarkoite on tavallinen: nämä johdokset ovat usein teknisen laitteen ja samalla välineen nimiä.
heiluri, hyppyri, imuri, kaivuri, laturi, leikkuri, mittari, nosturi, potkuri, puskuri, silppuri, veturi, viemäri
(U)ri-johdokset eivät yleensä saa verbilähtöisiä laajennuksia tai määriteosia (?auton ajuri, *ukkosenpelkuri). Kuitenkin niitä esiintyy jossain määrin niin tekijän- (e) kuin välineennimilläkin (f).
maanmittari, lentokonekaappariJuoppoja ja ajan tuhlareita (L) | Colette oli oman elämänsä kirjuri. (L)
pölynimuri (PS), rinnetamppari, veneiden pohjapesuri (L) vatsasi hellä hoituri [terveysvalmistemainos]
Useimmilla ihmistarkoitteisilla (U)ri-johdoksilla on rinnallaan samakantainen jA-johdos, esim. bodari ~ bodaaja, lentokonekaappari ~ ‑kaappaaja, lintsari ~ lintsaaja. Varianteilla voi olla merkitysero siten, että (U)ri-johdos on käytöltään erikoistuneempi: esim. leipuri ja muurari ovat lähinnä ammattinimikkeitä, mutta leipoja ja muuraaja kyseisen toiminnan minkä hyvänsä suorittajan nimityksiä. Samoin loikkari ei ole mikä hyvänsä loikkaaja, vaan ’henkilö joka siirtyy luvattomasti rajan yli’, pyrkyriksi taas ei voi kutsua esim. yliopistoon pyrkijää.
Elotontarkoitteisilla (U)ri-johdoksilla ei useinkaan ole synonyymista jA-vastinetta: nosturi (kone) – nostaja (ihminen), piirturi (laite) – piirtäjä (ihminen). Sen sijaan niillä voi olla rinnallaan in-johtiminen välineennimi, yleensä kuitenkin hieman eri merkitykseen vakiintunut, esim. nosturi (tietynlainen kone) – nostin ’nostolaite’, piirturi ’laite joka piirtää automaattisesti’ – piirrin ’piirtämisväline’.
Johtimen ‑(i)lAs sisältäviä verbikantaisia yksilönnimiä on joitakin. Osa niistä on tekijän tai prosessiin osallisen nimityksiä:
kokelas, oppilas, potilas, sotilas, toipilas
Osa taas tarkoittaa lähinnä kantaverbin toiminnan kohdetta: lähettiläs, syöttiläs. Kantana on kaksi- tai kolmitavuinen vartalo. (i)lAs-johdostyyppi on epäproduktiivinen. Se esiintyy lisäksi adjektiiveissa (» § 291); verbikantainen adjektiivi on joutilas.
Huom. Osa ri-tekijännimistä, jotka ovat nykysuomen kannalta analysoitavissa johdoksiksi, on lähtöään lainaperäisiä r-aines mukaan lukien, esim. ryöväri (< ruots. rövare), maalari (vrt. ruots. målare) (vrt. vierasperäiset Ari-slangijohdokset » § 216). Lainalähtöisten sanojen tuomari ja puntari lähimpinä verbivastineina ovat tuomita ja punnita sekä kyseisistä substantiiveista johdetut tuomaroida ja puntaroida. Substantiiveilla hiippari ja keikari on semanttisesti lähimpänä vastineena ile-verbi (hiippailla, keikailla).

References: § 254
 § 254
 § 195
 § 252
 § 291
 § 216